Na temelju članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23, u daljnjem tekstu: Zakon o odgoju i obrazovanju u osnovnoj i srednjoj školi) i članka 58. statuta Osnovne škole Žrnovnica, Hrvatskih velikana 41, 21251 Žrnovnica a u skladu s Uredbom (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016., str. 1., u daljnjem tekstu: (Opća uredba o zaštiti podataka) i Zakonom o provedbi Opće uredbe o zaštiti podataka (Narodne novine broj 42/18, u daljnjem tekstu: Zakon o provedbi Opće uredbe o zaštiti podataka), Školski odbor na sjednici održanoj dana 13. veljače 2025. godine donosi sljedeći:

**PRAVILNIK O OBRADI I ZAŠTITI OSOBNIH PODATAKA**

**I. OPĆE ODREDBE**

Članak 1.

(1) Prema definiciji iz članka 4. stavka 7. Opće uredbe o zaštiti podataka, Osnovna škola Žrnovnica, Hrvatskih velikana 41, 21251 Žrnovnica (u daljnjem tekstu: Škola ili Voditelj obrade) je voditelj obrade osobnih podataka i obveznik primjene Opće uredbe o zaštiti podataka kod prikupljanja i daljnje obrade osobnih podataka ispitanika.

(2) Na obradu osobnih podataka u sustavu osnovnoškolskog i srednjoškolskog obrazovanja, uz Opću uredbu o zaštiti podataka, primjenjuje se Zakon o provedbi Opće uredbe o zaštiti podataka, Zakon o odgoju i obrazovanju u osnovnoj i srednjoj školi, Zakon o radu, Zakon o registru zaposlenih i centraliziranom obračunu plaća u državnoj službi i javnim službama, Zakon o zaštiti na radu, te svi ostali zakonski i podzakonski propisi koje je Škola prilikom obavljanja zakonom utvrđene djelatnosti dužna provoditi, a kojima se reguliraju pojedini poslovni procesi, odnosno postupci obrade osobnih podataka ispitanika.

(3) Odredbe ovog Pravilnika primjenjuju se na obradu osobnih podataka učenika i njihovih roditelja/skrbnika, zaposlenika i članova njihove obitelji, kandidata koji sudjeluju u natječaju za zasnivanje radnog odnosa, članova Školskog odbora, vanjskih suradnika te svih osoba koje se na neki drugi način u smislu Opće uredbe o zaštiti podataka smatraju ispitanicima.

Članak 2**.**

Prilikom obrade osobnih podataka Škola je obvezna pridržavati se sljedeća načela:

- načelo zakonite, poštene i transparentne obrade podataka (osobni podaci moraju se obrađivati zakonito, pošteno i transparentno. Svaka obrada koji provodi Škola mora se temeljiti na zakonitoj, definiranoj i dokazivoj pravnoj osnovi. Škola je obvezna poduzeti potrebne napore kako bi ispitanicima pružila sve potrebne informacije o obradi njihovih osobnih podataka u skladu sa člancima. 13. i 14. Opće uredbe o zaštiti podataka);

- načelo ograničavanja svrhe obrade podataka (osobni podaci moraju biti prikupljeni u posebne, izričite i zakonite svrhe i ne smiju se dalje obrađivati na način koji nije podudaran sa tim svrhama. Svrha obrade mora biti izrijekom navedena i opravdana u vrijeme prikupljanja osobnih podataka. Daljnja obrada osobnih podataka dopuštena je u svrhu znanstvenog ili povijesnog istraživanja te u statističke svrhe i ne smatra se nesukladnom s prvotnim svrhama obrade);

- načelo smanjenja količine podataka (osobni podaci moraju biti primjereni, bitni i ograničeni na ono što je nužno za svrhu u koju se podaci obrađuju);

- načelo točnosti i ažurnosti podataka (osobni podaci moraju biti točni i ažurni, a Škola mora poduzeti svaku razumnu mjeru da se netočni podaci bez odlaganja isprave ili izbrišu, vodeći računa o svrsi obrade u koju se obrađuju);

- načelo ograničenja pohrane podataka (osobni podaci moraju biti čuvani u obliku koji omogućuje identifikaciju ispitanika samo onoliko dugo koliko je potrebno za ispunjenje svrhe ili onoliko koliko je izrijekom propisano posebnim zakonom, odnosno Pravilnikom kojim se regulira upravljanje dokumentarnim gradivom);

- načelo cjelovitosti i povjerljivosti obrade osobnih podataka (osobni podaci moraju biti obrađivani na način kojim se osigurava odgovarajuća sigurnost istih uključujući i zaštitu od nezakonite ili neovlaštene obrade kao i od slučajnog gubitka, uništenja ili oštećenja primjenom odgovarajućih tehničkih ili organizacijskih mjera zaštite).

Članak 3.

U skladu s Općom uredbom o zaštiti podataka pojedini izrazi imaju sljedeće značenje:

1. **Osobni podaci** su svi podaci koji se odnose na pojedinca/ispitanika čiji je identitet utvrđen ili se može utvrditi izravno ili neizravno (identificiranu fizičku osobu ili fizičku osobu koja se može identificirati), osobito uz pomoć identifikatora kao što su ime i prezime, identifikacijski broj, podaci o lokaciji, mrežni identifikatori ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca (primjerice: ime i prezime, osobni identifikacijski broj, datum i godina rođenja, mjesto rođenja, privatna adresa, osobna fotografija, biometrijski podaci, podaci povezani s fizičkim ili mentalnim zdravljem pojedinca, podaci o školskom uspjehu i školskim ocjenama i ponašanju pojedinca, podaci o obrazovanju, podaci o zaposlenju, podaci o neto iznosu plaće, podaci o bankovnom računu, podaci o naslijeđenim ili stečenim genetskim obilježjima, podaci o lokaciji, podaci o mrežnim identifikatorima koje pružaju određeni uređaji, aplikacije i protokoli kao što su adrese internetskih protokola te e-mail adrese, identifikatori kolačića i slično).
2. **Obrada osobnih podataka** je svaka radnja ili skup radnji izvršenih na osobnim podacima ili skupovima osobnih podataka bilo automatiziranim ili neautomatiziranim sredstvima kao što su prikupljanje, snimanje, organiziranje, spremanje, prilagodba ili izmjena, povlačenje, obavljanje uvida, korištenje, otkrivanje prijenosom, objavljivanje ili na drugi način omogućavanjem dostupnima, svrstavanje ili kombiniranje, blokiranje, brisanje ili uništavanje. Obrada osobnih podataka može se obavljati ručno, primjenom tehničkih pomagala ili u računalnoj bazi osobnih podataka.
3. **Sustav pohrane** je svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi.
4. **Voditelj obrade** je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka. Kada su svrhe i sredstva takve obrade propisani pravom Europske unije ili pravom države članice, voditelj obrade ili kriteriji za njegovo imenovanje mogu se predvidjeti pravom Europske unije ili pravom države članice.
5. **Izvršitelj obrade** je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime i za račun voditelja obrade.
6. **Primatelj osobnih podataka** je fizička ili pravna osoba, tijelo javne vlasti, agencija ili drugo tijelo kojima se otkrivaju osobni podaci, neovisno o tome je li on treća strana. Državna tijela koja mogu primiti osobne podatke u skladu s pravom Europske unije ili pravom države članice Europske unije u okviru provođenja istrage, ne smatraju se primateljima osobnih podataka.
7. **Treća strana** je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.
8. **Povreda osobnih podataka** je svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.
9. **Pseudonimizacija** je obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.
10. **Ograničenje obrade osobnih podataka** je označavanje pohranjenih osobnih podataka s ciljem ograničavanja njihove obrade u budućnosti.
11. **Privola ispitanika** je svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu njegovih osobnih podataka u točno određene svrhe.

**II. OBRADA OSOBNIH PODATAKA**

Članak 4.

Škola o okviru obavljanja zakonom propisane djelatnosti obrađuje osobne podatke sljedećih kategorija ispitanika:

- Radnici/Zaposlenici

- Članovi obitelji zaposlenika

- Učenici

- Roditelji/skrbnici učenika

- Članovi Školskog odbora

- Kandidati koji sudjeluju u natječajnom postupku za zasnivanje radnog odnosa

- Vanjski suradnici škole

- Ostale osobe koje se u smislu Opće uredbe o zaštiti podataka smatraju ispitanicima (npr. druge osobe koje posjećuju školu putem sustava videonadzora,, itd.)

**Zakonitost obrade osobnih podataka**

Članak 5.

(1) Da bi obrada koju provodi Škola bila zakonita mora se temeljiti na jednoj od sljedećih pravnih osnova:

a) Ispitanik je dao privolu za obradu osobnih podataka u jednu ili više različitih svrha koje moraju biti

posebno naznačene;

b) Obrada osobnih podataka je nužna za izvršavanje ugovora u kojem je ispitanik stranka ili kako bi se

poduzele radnje na zahtjev ispitanika prije sklapanja ugovora;

c) Obrada osobnih podataka je nužna radi poštivanja pravnih obveza voditelja obrade;

d) Obrada osobnih podataka je nužna kako bi se zaštitili ključni interesi ispitanika ili druge fizičke

osobe;

e) Obrada osobnih podataka je nužna za izvršavanje zadaće od javnog interesa ili pri izvršavanju

službene ovlasti voditelja obrade;

f) Obrada osobnih podataka je nužna za potrebe legitimnih interesa voditelja obrade ili treće strane ,

osim kada su od tih interesa jači interesi ili temeljna prava i slobode ispitanika koji zahtijevaju zaštitu

osobnih podataka, osobito ako je ispitanik dijete

**Obrada posebnih kategorija osobnih podataka**

Članak 6.

(1) Posebnim kategorijama osobnih podataka smatraju se osobni podaci koji su po svojoj naravi osobito osjetljive prirode u pogledu temeljnih prava i sloboda ispitanika te stoga zaslužuju veći stupanj zaštite u odnosu na druge osobne podatke jer bi u okviru njihove obrade moglo doći do značajnih rizika za temeljna prava i slobode takvih ispitanika.

(2) Sukladno Općoj uredbi o zaštiti podataka u posebne kategorije osobnih podataka ubrajaju se:

- Rasno ili etničko podrijetlo;

- Politička mišljenja;

- Vjerska ili filozofska uvjerenja;

- Članstvo u sindikatu;

- Genetski podaci;

- Biometrijski podaci;

- Podaci koji se odnose na zdravlje;

- Podaci o spolnom životu ili seksualnoj orijentaciji.

(3) Sukladno članku 9. stavak 1. Opće uredbe o zaštiti podataka zabranjuje se obrada osobnih podataka iz stavka 2. ovog članka.

(4) Iznimno, obrada osobnih podataka iz stavka 2. ovog članka (obrada posebnih kategorija osobnih podataka) dopuštena je ako je ispunjen jedan od sljedećih uvjeta:

a) Ispitanik je dao izričitu privolu za obradu takvih osobnih podataka za jednu ili više određenih svrha, osim ako je pravom Europske unije ili pravom RH propisano da ispitanik ne može ukinuti zabranu obrade takvih osobnih podataka;

b) Obrada osobnih podataka je nužna za potrebe izvršavanja obveza i ostvarivanja posebnih prava Škole ili ispitanika u području radnog prava i prava o socijalnoj sigurnosti te socijalnoj zaštiti u mjeri u kojoj je o odobreno u okviru prava Europske unije ili prava RH ili kolektivnog ugovora u skladu s pravom RH, a kojim se propisuju odgovarajuće zaštitne mjere za temeljna prava i interese ispitanika;

c) Obrada osobnih podataka je nužna za zaštitu životno važnih interesa ispitanika ili drugog pojedinca, a ispitanik fizički ili pravno nije u mogućnosti dati privolu;

d) Obrada osobnih podataka se provodi u sklopu legitimnih aktivnosti s odgovarajućim zaštitnim mjerama zaklade, udruženja ili drugog neprofitnog tijela s političkim, filozofskim, vjerskim ili sindikalnim ciljem te pod uvjetom da se obrada odnosi samo na članove ili bivše članove tijela ili osobe koje imaju redovan kontakt s zakladom, udruženjem ili drugim neprofitnim tijelom u vezi sa svrhama takve zaklade, udruženja ili drugog neprofitnog tijela, kao i da osobni podaci nisu priopćeni nikome izvan tog tijela bez privole ispitanika;

e) Obrada osobnih podataka se odnosi na podatke za koje je očito da ih je objavio ispitanik;

f) Obrada osobnih podataka je nužna za uspostavu, ostvarivanje ili obranu pravnih ili u drugim slučajevima u kojima sudovi djeluju u sudbenom svojstvu;

g) Obrada osobnih podataka je nužna za potrebe značajnog javnog interesa na temelju prava Europske unije ili prava države članice Europske unije, koje je razmjerno željenom cilju te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika;

h) Obrada osobnih podataka je nužna u svrhu preventivne medicine ili medicine rada radi procjene radne sposobnosti zaposlenika, medicinske dijagnoze, pružanja zdravstvene ili socijalne skrbi ili tretmana ili upravljanja zdravstvenim ili socijalnim sustavima i uslugama na temelju prava Europske unije ili prava RH, ili u skladu s ugovorom sa zdravstvenim radnikom te u slučaju kada osobne podatke obrađuje stručno tijelo ili se podaci obrađuju pod odgovornošću stručnog tijela koje podliježe obvezi čuvanja poslovne tajne sukladno pravu Europske unije ili pravu RH ili pravilima koja su odredila nadležna nacionalna tijela ili druga osoba koja također podliježe obvezi čuvanja tajne sukladno pravu Europske unije ili pravu RH ili pravilima koja su utvrdila nadležna nacionalna tijela;

i) Obrada osobnih podataka je nužna u svrhu javnog interesa u području javnog zdravlja kao što je zaštita od ozbiljnih prekograničnih prijetnji zdravlju ili osiguravanje visokih standarda kvalitete i sigurnosti zdravstvene skrbi te lijekova i medicinskih proizvoda, na temelju prava Europske unije ili prava RH kojim se propisuju odgovarajuće i posebne mjere za zaštitu prava i sloboda ispitanika, posebno čuvanje profesionalne tajne;

j) Obrada osobnih podataka je nužna u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe na temelju prava Europske unije ili prava RH koje je razmjerno cilju koji se nastoji postići te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika.

**Obrada osobnih podataka koji se odnose na kaznene osude i kažnjiva djela**

Članak 7**.**

Škola osobne podataka koji se odnose na kaznene osude i kažnjiva djela ili povezane mjere sigurnosti može obrađivati u slučajevima i na način propisan Zakonom o odgoju i obrazovanju u osnovnoj i srednjoj školi.

**Obrada biometrijskih osobnih podataka**

Članak 8**.**

(1) Biometrijski podaci su osobni podaci dobiveni posebnom tehničkom obradom u vezi s fizičkim obilježjima, fiziološkim obilježjima ili obilježjima ponašanja pojedinca koja omogućuju ili potvrđuju jedinstvenu identifikaciju tog pojedinca, kao što su fotografije lica, otisak prsta ili daktiloskopski podaci.

(2) Škola može obrađivati biometrijske osobne podatke pod uvjetima i na način kako je to propisano Zakonom o provedbi Opće uredbe o zaštiti podataka.

(3) Škola može obrađivat biometrijske podatke zaposlenika u svrhu evidentiranja radnog vremena i radi ulaska i izlaska iz službenih prostorija, ako je to propisano zakonom ili ako se takva obrada provodi kao alternativa drugom rješenju za evidentiranje radnog vremena ili ulaska i izlaska iz službenih prostorija, uz uvjet da je zaposlenik dao izričitu privolu za takvu obradu biometrijskih podataka u skladu s odredbama Zakona o provedbi Opće uredbe o zaštiti podataka.

**Obrada osobnih podataka putem korištenja sustava videonadzora**

Članak 9.

(1) Videonadzor u smislu odredbi Zakona o provedbi Opće uredbe o zaštiti podataka odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane.

(2) Škola može obrađivati osobne podatke videonadzorom pod uvjetima kako je to propisano Zakonom o provedbi Opće uredbe o zaštiti podataka i Zakonom o zaštiti na radu.

(3) Svrha obrade putem sustava videonadzora, opseg obrade (perimetar snimanja), uporaba, način i vrijeme čuvanja snimljenih podataka te zaštita prava ispitanika, detaljnije će se definirati Pravilnikom o korištenju sustava videonadzora.

**III. PRAVA ISPITANIKA U SVEZI S OBRADOM OSOBNIH PODATAKA**

**Pružanje informacija ispitaniku**

Članak 10.

(1) Ispitanik je fizička osoba čiji se podaci obrađuju u točno određenu i zakonitu svrhu.

(2) Škola je obvezna poduzeti potrebne napore kako bi ispitanicima pružila sve relevantne informacije o obradi njihovih osobnih podataka sukladno člancima 13. i 14. Opće uredbe o zaštiti podataka.

Članak 11.

Ako se osobni podaci prikupljaju izravno od ispitanika, odnosno njihovih zakonskih zastupnika, Škola će u trenutku prikupljanja osobnih podataka ispitanicima/zakonskim zastupnicima pružiti sljedeće informacije:

a) Informacije o identitetu i kontakt podacima Škole;

b) Kontakt podatke službenika za zaštitu podataka;

c) Informacije o svrsi obrade osobnih podataka radi koje se isti upotrebljavaju, kao i o pravnoj osnovi

za obradu osobnih podataka;

d) Informacije o primateljima ili kategorijama primatelja osobnih podataka, ako isti postoje;

e) Informacije o namjeri Škole za prenošenjem osobnih podataka primatelju osobnih podataka u treće

zemlje ili međunarodne organizacije, ako takav prijenos postoji;

f) Informacije o vremenskom razdoblju u kojem će osobni podaci biti pohranjeni u sustavu pohrane

Škole, odnosno informacije o kriterijima temeljem kojih se utvrđuje predmetno vremensko razdoblje;

g) Informacije o postojanju prava ispitanika da zatraži pristup osobnim podacima, ispravak ili brisanje

osobnih podataka, ograničenje obrade osobnih podataka, o postojanju prava ispitanika na ulaganje

prigovora na obradu te prenosivost takvih osobnih podataka;

h) Informacije o pravu ispitanika da u bilo kojem trenutku može povući privolu, ako se obrada osobnih

podataka temelji na privoli ispitanika;

i) Informacije opravu na podnošenje zahtjeva za utvrđivanje povrede prava/prigovora Agenciji za zaštitu

osobnih podataka;

j) Informaciju je li davanje osobnih podataka zakonska ili ugovorna obveza te ima li ispitanik obvezu pružanja osobnih podataka i koje su posljedice u slučaju uskrate davanja podataka;

k) Informacije o eventualnom postojanju automatiziranog donošenja odluka, što uključuje i izradu

profila, te o važnosti i predviđenim posljedicama takve obrade osobnih podataka za pojedinca.

l) Ako Škola namjerava dodatno obrađivati osobne podatke u svrhu koja je različita od one za koju su osobni podaci prikupljeni, obvezna je pružiti relevantne informacije o toj drugoj svrsi obrade osobnih podataka.

Članak 12.

(1) Ukoliko osobni podaci nisu prikupljeni izravno od ispitanika/zakonskih zastupnika, škola je ispitaniku/zakonskom zastupniku uz informacije iz članka 11. ovog Pravilnika obvezna pružiti i informaciju o izvoru osobnih podataka, odnosno načinu na koji su osobni podaci prikupljeni.

(2) Škola je navedene informacije iz stavka 1. ovog članka ispitaniku obvezna pružiti u razumnom roku nakon dobivanja osobnih podataka, a najkasnije u roku od mjesec dana od dana dobivanja osobnih podataka.

(3) Iznimno, u slučaju kada se osobni podaci trebaju upotrijebiti za komunikaciju s ispitanikom, Škola je obvezna ispitaniku pružiti informacije najkasnije u trenutku prve ostvarene komunikacije s tim ispitanikom.

(4) U slučaju kada je predviđeno otkrivanje osobnih podataka ispitanika drugom primatelju osobnih podataka, Škola je obvezna ispitaniku pružiti informacije najkasnije u trenutku kada su osobni podaci ispitanika prvi put otkriveni.

Članak 13.

(1) Škola će uložiti potrebne napore kako bi ispitanicima pružila informacije iz članka 11. i članka 12. ovog Pravilnika.

(2) Škola će u svrhu pružanja informacija ispitanicima na svojoj internetskoj stranici objaviti Politiku/Pravila privatnosti u kojoj će jasnim i jednostavnim jezikom ispitanicima biti stavljene na raspolaganje informacije o svrhama i pravnim osnovama obrade osobnih podataka, kategorijama ispitanika i osobnih podataka koji se obrađuju, kategorijama primatelja kojima se osobni podaci dostavljaju, sigurnosnim mjerama kojima se štite osobni podaci, razdobljima na koja će osobni podaci biti pohranjeni, pravima koja mogu ostvariti, te ostale relevantne informacije.

(3) Škola će na svojoj internetskoj stranici objaviti i kontakt podatke službenika za zaštitu podataka preko kojeg ispitanici mogu dobiti dodatne i podrobnije informacije o svojim pravima, kao i načinu ostvarivanja istih.

(4) Škola može koristiti i druge prikladne načine informiranja svojih ispitanika (usmeno pružanje informacija, telefonski, putem emaila, putem obrazaca, itd.) ,a u svrhu poštivanja načela transparentnosti.

Članak 14.

Informiranje ispitanika nije obvezno u sljedećim slučajevima:

a) ako ispitanik već posjeduje informacije o obradi određenih kategorija osobnih podataka;

b) kada bi pružanje takvih informacija zahtijevalo nerazmjerne napore, posebno za obrade u svrhu

znanstvenog ili povijesnog istraživanja ili u statističke svrhe ili u svrhe arhiviranja u javnom interesu;

c) ako je otkrivanje ili dobivanje podataka izrijekom propisano pravom Unije ili pravom RH, a koje predviđa odgovarajuće mjere zaštite legitimnih interesa ispitanika;

d) kada osobni podaci moraju ostati povjerljivi u skladu s obvezom čuvanja profesionalne tajne koju

regulira pravo Europske unije ili pravo RH.

**Pravo ispitanika na pristup osobnim podacima**

Članak 15.

Ispitanik ima pravo dobiti od Škole potvrdu obrađuju li se osobni podaci koji se odnose na njega, a u slučaju obrade i pristup sljedećim informacijama:

a) O svrsi obrade njegovih osobnih podataka;

b) Koje kategorije osobnih podataka se obrađuju;

c) Tko su primatelji ili kategorije primatelja kojima su osobni podaci otkriveni ili će im biti otkriveni, osobito o primateljima u trećim zemljama ili međunarodnim organizacijama;

d) O predviđenom vremenskom razdoblju u kojem će osobni podaci biti pohranjeni u sustavu pohrane Škole, odnosno kriterijima temeljem kojih se utvrđuje predmetno vremensko razdoblje;

e) O postojanju prava na ispravak ili brisanje osobnih podataka ili ograničenja obrade ili prava na

prigovor na takvu obradu;

f) O pravu na podnošenje pritužbe nadzornom tijelu;

g) O svakoj dostupnoj informaciji o izvoru osobnih podataka, ako se osobni podaci ne prikupljaju od ispitanika;

h) O postojanju automatiziranog donošenja odluka što uključuje i izradu profila;

i) Odgovarajućim zaštitnim mjerama koje se odnose na eventualni prijenos osobnih podataka, ako se

osobni podaci prenose u treću zemlju ili međunarodnu organizaciju.

Članak 16.

(1) U svrhu ostvarivanja prava na pristup osobnim podacima Škola je dužna ispitaniku osigurati kopiju osobnih podataka koji se obrađuju u jednom primjerku bez naplate, a za sve dodatne kopije Škola može naplatiti razumnu naknadu na temelju administrativnih troškova.

(2) Pravo na dobivanje kopije iz stavka 1. ovog članka ne smije negativno utjecati na pravo na privatnost i zaštitu osobnih podataka ostalih ispitanika.

**Pravo na ispravak osobnih podataka**

Članak 17.

(1) Osobni podaci koji se obrađuju moraju biti točni, potpuni i ažurni.

(2) Ispitanik ima pravo bez odgađanja ishoditi od Škole ispravak netočnih osobnih podataka koji se na njega odnose. Isto tako ispitanik ima pravo dopuniti nepotpune osobne podatke, između ostalog i davanjem dodatne izjave.

**Pravo na brisanje osobnih podataka**

Članak 18.

Ispitanik ima pravo zatražiti od Škole brisanje osobnih podataka koji se na njega odnose a Škola je obvezna izbrisati osobne podatke u primjerenom roku i bez nepotrebnog odgađanja u sljedećim slučajevima:

a) ako sobni podaci više nisu nužni u odnosu na svrhe obrade za koje su prikupljeni ili na drugi način

obrađeni;

b) ako ispitanik povuče privolu na kojoj se temelji obrada osobnih podataka, ako osim privole ne postoji

druga pravna osnova za obradu osobnih podataka;

c) ako ispitanik uloži prigovor na obradu osobnih podataka, a ne postoje jači legitimni razlozi za obradu

osobnih podataka;

d) ako su osobni podaci nezakonito obrađeni;

e) ako se osobni podaci moraju brisati radi poštivanja pravne obveze iz prava Europske unije ili prava

RH..

**Pravo na ograničenje obrade**

Članak 19.

Škola će ograničiti obradu osobnih podataka ispitanika u sljedećim slučajevima:

a) ako ispitanik osporava točnost podataka;

b) ako je obrada nezakonita a ispitanik se protivi brisanju podataka te umjesto toga traži ograničenje

njihove uporabe;

c) ako Škola više ne treba osobne podatke za potrebe obrade ali ispitanik traži podatke za ostvarenje

pravnih zahtjeva;

d) ako ispitanik uloži prigovor na obradu osobnih podataka koja se temelji na članku 6. stavak 1. točki (e) ili (f) Opće uredbe o zaštiti podataka (obrada temeljem legitimnog interesa ili obrada temeljem izvršavanje zadaće od javnog interesa, odnosno izvršavanja službene ovlasti Škole), na vrijeme dok Škola ne dokaže da postoje uvjerljivi legitimni razlozi za nastavak obrade.

**Obveza izvješćivanja u vezi s ispravkom ili brisanjem osobnih podataka ili ograničenja obrade**

Članak 20.

Škola je obvezna priopćiti svaki ispravak ili brisanje osobnih podataka ili ograničenje obrade svakom primatelju kojem su otkriveni osobni podaci, osim ako takva radnja nije moguća ili isto zahtjeva ulaganje nerazmjernog napora.

**Pravo na prenosivost podataka**

Članak 21.

Škola će osobne podatke koji se odnose na ispitanika, na njegov zahtjev, prenijeti drugom voditelju obrade u strukturiranom, uobičajeno upotrebljavano i strojno čitljivom formatu, pod uvjetom da se obrada temelji na privoli ili ugovoru, te ukoliko se obrada provodi automatiziranim putem, kao i pod uvjetom da je takav prijenos tehnički izvediv.

**Pravo na prigovor**

Članak 22.

Ukoliko se obrada temelji na izvršavanju zadaće od javnog interesa ili izvršavanju službenih ovlasti voditelja obrade, ili ukoliko je pravna osnova za obradu legitiman interes voditelja obrade, ispitanik ima pravo u svakom trenutku uložiti prigovor na takvu obradu ukoliko smatra da su od tih interesa jači njegovi interesi ili temeljna prava i slobode koji zahtijevaju zaštitu osobnih podataka. Nakon što je ispitanik uložio takav prigovor, voditelj obrade više ne smije obrađivati osobne podatke osim ako dokaže da postoje uvjerljivi legitimni razlozi za obradu koji nadilaze interese, prava i slobode ispitanika, ili ukoliko je obrada nužna radi postavljanja, ostvarivanja ili obrane pravnih zahtjeva.

**Podnošenje zahtjeva za utvrđivanje povrede prava**

Članak 23.

Ispitanici koji smatraju da im je povrijeđeno neko pravo zajamčeno Općom uredbom o zaštiti podataka te Zakonom o provedbi opće uredbe o zaštiti podataka može podnijeti zahtjev za utvrđivanje povrede prava koji se podnosi izravno Agenciji za zaštitu osobnih podataka.

**Način ostvarivanja prava ispitanika**

Članak 24.

(1) Ispitanik navedena prava može ostvariti podnošenjem Zahtjeva za ostvarivanje prava ispitanika Školi.

(2) Procedurom zaprimanja i obrade zahtjeva ispitanika Škola će detaljnije razraditi način podnošenja i zaprimanja te slijed aktivnosti i nadležnosti u slučaju zaprimanja zahtjeva za ostvarivanje prava ispitanika.

**IV. SIGURNOST OBRADE**

**Sigurnost obrade osobnih podataka**

Članak 25.

(1) Škola osobne podatke svojih ispitanika prikuplja i obrađuje uz puno poštivanje načela obrade osobnih podataka iz članka 2. ovog Pravilnika.

(2) Osobni podaci moraju biti obrađivani na način kojim se osigurava odgovarajuća razina sigurnosti što podrazumijeva i zaštitu od neovlaštenog pristupa ili nezakonite obrade ali i od slučajnog gubitka, uništenja ili oštećenja podataka. Sigurnost obrade osigurava se primjenom odgovarajućih tehničkih i organizacijskih mjera koje podrazumijevaju ograničenje količine prikupljenih podataka, opseg njihove obrade, razdoblje pohrane i njihovu dostupnost. Škola je obvezna osigurati odgovarajuću razinu sigurnosti s obzirom na procijenjene rizike obrade, uključujući pseudonimizaciju i enkripciju osobnih podataka, sposobnost osiguranja trajne povjerljivosti, cjelovitosti, dostupnosti i otpornosti sustava i usluga obrade, bilježenje pristupa podacima, sposobnost pravodobne ponovne uspostave dostupnosti osobnih podataka i pristupa njima u slučaju fizičkog ili tehničkog incidenta, proces za redovito testiranje, ocjenjivanje i procjenjivanje učinkovitosti tehničkih i organizacijskih mjera za osiguranje sigurnosti obrade, osobito kod rizika od slučajnog ili nezakonitog uništenja, gubitka, izmjene, neovlaštenog otkrivanja ili neovlaštenog pristupa podacima.

(3) Škola je obvezna poduzeti odgovarajuće mjere kako bi osigurala da svaki pojedinac koji ima pristup osobnim podacima ne obrađuje te podatke mimo uputa odgovornih osoba Škole. Osim primjene korisničkih imena i lozinki za pristup podacima podrazumijeva se i kontrola pristupa prostorijama i opremi na kojoj su smješteni podaci. Pristup podacima pohranjenim u sustavu pohrane dozvoljen je samo ovlaštenim zaposlenicima Škole, angažiranim izvršiteljima obrade-stručnjacima zaduženim za održavanje i razvitak sustava za vođenje sustava pohrane.

(4) Svaki pristup telekomunikacijskom i računalnom sustavu pohrane osobnih podataka mora biti automatski zabilježen korisničkim imenom, nadnevkom i vremenom prijave i odjave. Svaki pokušaj neovlaštenog pristupa sustavu mora biti automatski zabilježen korisničkim imenom, nadnevkom i vremenom, a ako je to moguće i mjestom s kojeg je takav pristup pokušan. Izvršitelj obrade, administrator mrežnog sustava, administrator računala i administrator sustava pohrane osobnih podataka dužni su obavijestiti čelnika ravnatelja Škole o svakom pokušaju neovlaštenog pristupa sustavu.

Članak 26.

Obveze poštivanja povjerljivosti obrade osobnih podataka odnose se na sve osobe koje su zaposlene u obradi podataka i dužne su potpisati Izjavu povjerljivosti, sukladno članku 25. i 32. Opće uredbe o zaštiti podataka.

**Povreda osobnih podataka**

Članak 27.

(1) Povreda osobnih podataka je svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

(2) Vrste povreda, rizici povezani s povredama, načini postupanja Škole u odnosu na povredu i ispitanike detaljnije će se opisati i razraditi Procedurom postupanja u slučaju povrede osobnih podataka.

**V. PRIJENOS OSOBNIH PODATAKA U TREĆE ZEMLJE**

Članak 28.

(1) Škola može iznositi osobne podatke samo pod uvjetima i na način kako to propisuje Opća uredba o zaštiti podataka, odnosno pod uvjetom i na način da se ne ugrozi zajamčena razina zaštite osobnih podataka.

(2) Popis država koje osiguravaju odgovarajuću zaštitu osobnih podataka objavljuje se od strane Europske Komisije u Službenom listu Europske unije i na web stranici Europske Komisije.

(3) Ako nije donesena odluka o primjerenoj razini zaštite, Škola može prenijeti osobne podatke samo pod uvjetom da je predvidio odgovarajuće mjere zaštite i pod uvjetom da prijenos podataka odobri Agencija za zaštitu osobnih podataka.

(4) Odgovarajuće zaštitne mjere mogu pružiti odredbe koje treba unijeti u administrativne dogovore između tijela javne vlasti ili javnih tijela. Navedene odredbe trebaju sadržavati i provediva i djelotvorna prava ispitanika

**VI. IMENOVANJE SLUŽBENIKA ZA ZAŠTITU PODATAKA**

Članak 29.

(1) Sukladno članku 37. Opće uredbe o zaštiti podataka Škola je obvezna imenovati službenika za zaštitu podataka.

(2) Škola će objaviti kontakt službenika za zaštitu podataka na svojim internetskim stranicama.

(3) Škola će o imenovanju Službenika za zaštitu podataka izvijestiti Agenciju za zaštitu osobnih podataka.

Članak 30.

Službenik za zaštitu podataka obavlja sljedeće zadaće:

a) informira i savjetuje voditelja obrade te zaposlenike koji sudjeluju u obradi o njihovim obvezama u skladu s Uredbom (EU) 2016/679 te drugim odredbama Unije i Zakonom o provedbi Opće uredbe o zaštiti podataka,

b) prati poštovanje Uredbe (EU) 2016/679 te drugih odredaba Unije i Zakona o provedbi Opće uredbe o zaštiti podataka i politiku voditelja obrade ili izvršitelja obrade u odnosu na zaštitu osobnih podataka, uključujući raspodjelu odgovornosti, podizanje svijesti i osposobljavanje osoblja koje sudjeluje u postupcima obrade te povezane revizije,

c) pruža savjete, kada je to zatraženo, u pogledu procjene učinka na zaštitu podataka i praćenje njezina izvršavanja u skladu s člankom 35. Uredbe (EU) 2016/679 i Zakona o o provedbi Opće uredbe o zaštiti podataka,

d) surađuje s Agencijom za zaštitu osobnih podataka,

e) djeluje kao kontaktna točka za Agenciju za zaštitu osobnih podataka o pitanjima u pogledu obrade, što uključuje i prethodno savjetovanje iz članka 36. Uredbe (EU) 2016/679 te savjetovanje, prema potrebi, o svim drugim pitanjima

Članak 31.

(1) Škola je dužna osigurati službeniku za zaštitu podataka mogućnost pravodobnog i primjerenog informiranja o svim pitanjima vezanim za obradu osobnih podataka te osigurati njegovu neovisnost u pogledu izvršavanja predviđenih zadaća.

(2) Službenik za zaštitu podataka izravno odgovara najvišoj rukovodećoj razini Škole, te ne smije biti razriješen ili kažnjen zbog izvršavanja svojih zadaća.

(3) Službenik za zaštitu podataka obvezan je tajnošću ili povjerljivošću u vezi s obavljanjem svojih poslova i zadaća.

(4) Službenik za zaštitu podataka može biti imenovan iz redova zaposlenika škole ili može obavljati tu funkciju temeljem ugovora s pojedincem ili organizacijom.

(5) Službenikom za zaštitu osobnih podataka ne može biti imenovana osoba koja izravno donosi odluke o obradi osobnih podataka odnosno osoba koja bi obavljanjem svojih poslova i zadaća bila u sukobu interesa.

**VII. VOĐENJE EVIDENCIJE AKTIVNOSTI OBRADE**

Članak 31.

(1) Sukladno članku 30. Opće uredbe o zaštiti podataka Škola je obvezna ustrojiti i ažurno voditi Evidenciju aktivnosti obrade.

(2) Evidencija iz stavka 1. sadrži najmanje sljedeće informacije:

a) Svrhe obrade u koju se osobni podaci obrađuju

b) Kategorije ispitanika čiji se osobni podaci obrađuju u okviru predmetne obrade

c) Kategorije osobnih podataka koji se obrađuju u okviru predmetne obrade

d) Kategorije primatelja kojima se osobni podaci otkrivaju

e) Informacije o pravnoj osnovi za predmetnu obradu

f) Informacije o lokacija osobnih podataka unutar sustava pohrane Škole

g) Informacije o rokovima čuvanja/pohrane osobnih podataka ili način određivanja istih

h) Informacije o prijenosu osobnih podataka u treće zemlje ili međunarodne organizacije (ako je primjenjivo)

(3) Škola Evidenciju aktivnosti obrade vodi u pisanom obliku, što podrazumijeva i elektronički oblik.

**VIII. PRIJELAZNE I ZAVRŠNE ODREDBE**

Članak 32.

Na obradu osobnih podataka uz ovaj Pravilnik izravno se primjenjuju Opća uredbe o zaštiti podataka i Zakon o provedbi Opće uredbe o zaštiti podataka.

Članak 33.

Ovaj Pravilnik stupa na snagu danom objave na oglasnoj ploči, a objavit će se i na službenoj web stranici Škole.

|  |  |
| --- | --- |
| KLASA: 011-03/25-02/2 URBROJ: 2181-1-266-02-25-1 Žrnovnica, 13. veljače 2025. |  |

|  |  |
| --- | --- |
|  | Predsjednica Školskog odbora |
|  | Tamara Treskavica Bašić, prof. |
|  |  |
|  | Ravnateljica |
|  | Matija Šitum, prof. |